Javaslat A TANÁCS VÉGREHAJTÁSI HATÁROZATA a közös hozzáadottértékadó-rendszerről szóló 2006/112/EK irányelv 26. cikke (1) bekezdésének a) pontjától és 168. cikkétől eltérő intézkedések alkalmazásának Lengyelország számára történő engedélyezéséről /* COM/2013/0831 final - 2013/0411 (NLE) */





INDOKOLÁS 1. A JAVASLAT HÁTTERE A javaslat okai és céljai A közös hozzáadottértékadó-rendszerről szóló, 2006. november 28-i 2006/112/EK irányelv 395. cikkének (1) bekezdése értelmében a Tanács a Bizottság javaslata alapján egyhangúlag felhatalmazhat bármely tagállamot arra, hogy az irányelvben foglaltaktól eltérő különös intézkedéseket alkalmazzon az adókivetésre vonatkozó eljárás egyszerűsítése vagy az adócsalás és -kikerülés egyes típusainak megelőzése érdekében. A Bizottság által 2013. június 18-án iktatott levelében Lengyelország engedélyt kért a 2006/112/EK irányelv 26. cikke (1) bekezdésének a) pontjától és 168. cikkétől eltérő intézkedések bevezetésére az egyes, nem kizárólag üzleti célra használt gépjárműtípusok vásárlása, bérlete vagy lízingje után és az azokhoz kapcsolódó termékek és szolgáltatások vásárlása esetében fennálló adólevonási jogosultság 50 %-ra való csökkentése érdekében, ideértve az üzemanyag vásárlását is. A 2006/112/EK irányelv 395. cikke (2) bekezdésének megfelelően a Bizottság 2013. október 10-én kelt levelében tájékoztatta a többi tagállamot Lengyelország kérelméről. A Bizottság 2013. október 14-én kelt levelében értesítette Lengyelországot arról, hogy birtokában van a kérelem elbírálásához szükséges valamennyi információnak. Háttér-információk A 2006/112/EK irányelv 168. cikke előírja, hogy az adóalany jogosult levonni az adóköteles tevékenységek céljából történt beszerzésekre kivetett héát. A szóban forgó irányelv 26. cikke (1) bekezdésének a) pontja előírja, hogy a vállalkozás vagyonát képező termék nem üzleti célra történő használatát ellenérték fejében nyújtott szolgáltatásnak kell tekinteni, amennyiben a termékvásárlásra felszámított héa levonható volt. Gépjárművek esetében több okból is bonyolult ezt a rendszert alkalmazni, de főleg azért, mert nehéz kettéválasztani az üzleti és nem üzleti célú használatot. Amennyiben nyilvántartást vezetnek, ezek fenntartása és ellenőrzése külön terhet ró a vállalkozásokra és a közigazgatásra. Az érintett járművek számát tekintve azonban még kismértékű egyéni kijátszás is jelentős összeget tehet ki. Az irányelvben meghatározott rendszer alternatívájaként Lengyelország azt kérte, hogy az eredeti levonást meghatározott százalékos értékre korlátozzák, melynek fejében mentesítenék a vállalkozásokat a magáncélú használat adózási (héa) célból történő elszámolása alól. Ennek előnye az, hogy minden érintett fél számára leegyszerűsíti az eljárást és lehetővé teszi, hogy az egyébként esetleg be nem fizetett adó egy részét beszedjék. A kért korlátozás mértéke 50 %. A korlátozás a Lengyelország által végzett saját értékelésen alapul, és a javaslatban foglaltaknak megfelelően minden alkalommal felülvizsgálat tárgyát képezné, amikor Lengyelország 2016 utánra történő meghosszabbítás iránti kérelmet nyújt be. A 2010/581/EU tanácsi végrehajtási határozat[1] engedélyezte Lengyelország számára azt, hogy 60 %-ra, legfeljebb 6 000 PLN összegre korlátozza a héalevonási jogot a személygépkocsiktól eltérő egyes gépjárműtípusok vásárlása, Közösségen belüli beszerzése, importja, bérlése vagy lízingje esetében. E határozat 2013. december 31-én hatályát veszti. A héalevonási jogra vonatkozó új korlátozás 2014. január 1-jétől alkalmazandó az adóalany által nem kizárólag üzleti célra használt gépjárművek esetében. Egyes gépjárműtípusokra, nevezetesen a több mint kilenc üléses (beleértve a vezetőülést is) és a 3 500 kg-ot meghaladó megengedett össztömegű gépjárművekre azonban nem vonatkozna a levonási jogosultság korlátozása, így azokra a rendes szabályok lennének alkalmazandók. Ez nagyjából a személygépkocsikra, furgonokra, nyitott kisteherautókra, motorkerékpárokra és robogókra korlátozza az alkalmazási kört. A korlátozás e különös intézkedés által érintett gépjárművekkel kapcsolatos kiadásokra – ideértve az üzemanyag vásárlását is – kivetett héára is alkalmazandó, feltéve, ha a kiadások nem teljes mértékben kapcsolódnak az adóalany üzleti tevékenységéhez, amely például a taxiórák beszerelése esetében fennáll. Az eltéréseket általában csak korlátozott időre engedélyezik, annak érdekében, hogy egy különös intézkedés megfelelőségét és hatékonyságát meg lehessen ítélni. Az időbeli hatály meghosszabbítását ugyanakkor indokolt időben korlátozni, lehetővé téve ezáltal annak értékelését, hogy az eltérés alapjául szolgáló feltételek továbbra is fennállnak-e. Lengyelország engedélyt kért az e javaslat hatálya alá tartozó különös intézkedés 2018. december 31-ig tartó alkalmazására. Az általános gyakorlat azonban az, hogy hasonló esetekben hároméves időszakot biztosítanak (lásd e tekintetben pl. a 2012/232/EU[2] és a 2013/191/EU[3] tanácsi végrehajtási határozatot). Ezért a Bizottság javaslata szerint e határozat 2016 végén hatályát veszti, továbbá arra tesz javaslatot, hogy írják elő Lengyelország részére egy jelentés előterjesztését 2016. április 1-jéig, amely magában foglalná az alkalmazott százalékos korlátozások felülvizsgálatát arra az esetre, ha 2016 utánra további meghosszabbítást terveznének. Meglévő rendelkezések a javaslat által érintett területen A 2006/112/EK irányelv 176. cikke értelmében a Tanács állapítja meg, mely kiadások nem jogosítanak a héa levonására. Addig pedig felhatalmazza a tagállamokat az 1979. január 1-jén hatályban lévő kivételek fenntartására. Emiatt számos „standstill” rendelkezés létezik, amely korlátozza a gépjárművekkel kapcsolatos héalevonás jogát. A Bizottság 2004-ben többek között arra tett javaslatot, hogy szabályokat kell megállapítani arra vonatkozóan, mely kiadás-kategóriák tartozzanak a levonási jogra vonatkozó korlátozás hatálya alá (COM(2004) 728 végleges[4]). A Tanács még nem jutott megállapodásra a szóban forgó javaslatról. Összhang az Unió egyéb szakpolitikáival és célkitűzéseivel Tárgytalan. 2. AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI Konzultáció az érdekelt felekkel Nem releváns. Szakértői vélemények összegyűjtése és felhasználása Külső szakértők bevonására nem volt szükség. Hatásvizsgálat A javaslat célja a héakijátszás felszámolása és az adókivetésre vonatkozó eljárás egyszerűsítése, emiatt pedig kedvező hatással lehet a vállalkozásokra és a közigazgatásra. Lengyelország megfelelő intézkedésnek ítélte ezt a megoldást, mely más múltbeli és jelenlegi eltérésekhez hasonlítható. 3. A JAVASLAT JOGI ELEMEI A javaslat összefoglalása A javasolt intézkedés célja Lengyelország felhatalmazása arra, hogy a 2006/112/EK irányelv 168. cikkétől eltérő intézkedést alkalmazzon annak érdekében, hogy korlátozza az adóalany héalevonási jogát a nem kizárólag üzleti célra használt egyes közúti gépjárművek vásárlása, bérlete vagy lízingje és az azzal kapcsolatos kiadások tekintetében, amennyiben a kiadások nem teljes mértékben kapcsolódnak az adóalany vállalkozásához. Amennyiben korlátozzák a levonás jogát, a 2006/112/EK irányelv 26. cikke (1) bekezdésének a) pontjától való eltérés mentesíti az adóalanyt a szóban forgó jármű nem üzleti célú használatának adózási célból történő elszámolása alól. Az intézkedés bizonyos ülésszámot és tömeget meg nem haladó járművekre korlátozódik. A korlátozást 50 %-os átalányszinten állapították meg. Ezt az adómértéket és az eltérést tartalmazó intézkedések szükségességét Lengyelországnak minden meghosszabbítás iránti kérelem alkalmával felül kell vizsgálnia és arról jelentést kell benyújtania a Bizottságnak. A határozat a határozatban megállapított napig vagy az e területen a levonás jogára vonatkozó korlátozásokat meghatározó uniós szabályok hatálybalépésének napjáig alkalmazandó attól függően, hogy melyik időpont a korábbi. Jogalap A 2006/112/EK tanácsi irányelv 395. cikke. A szubszidiaritás elve A javaslat az Európai Unió kizárólagos hatáskörébe tartozik, ezért a szubszidiaritás elve nem alkalmazandó. Az arányosság elve A javaslat megfelel az arányosság elvének, mivel e határozat tárgya felhatalmazás nyújtása egy tagállam számára annak saját kérelmére, kötelezettséget tehát nem keletkeztet. Tekintettel az eltérés korlátozott alkalmazási területére, a különös intézkedés arányban áll a kitűzött céllal. A jogi aktus típusának megválasztása Javasolt aktus: tanácsi végrehajtási határozat. Más jogi aktus nem felelne meg a következők miatt: A 2006/112/EK irányelv 395. cikke értelmében a hozzáadottérték-adóra vonatkozó közös szabályoktól kizárólag abban az esetben lehet eltérni, ha arra a Tanács a Bizottság javaslata alapján egyhangúlag felhatalmazást ad. Ezenfelül azért a tanácsi végrehajtási határozat a legmegfelelőbb eszköz, mert az egy-egy tagállamnak is címezhető. 4. KÖLTSÉGVETÉSI HATÁSOK A javaslat nem érinti hátrányosan az Európai Unió héából származó saját forrásait. 5. OPCIONÁLIS ELEMEK A javaslat felülvizsgálatra és hatályvesztésre vonatkozó rendelkezést tartalmaz. 2013/0411 (NLE) Javaslat A TANÁCS VÉGREHAJTÁSI HATÁROZATA a közös hozzáadottértékadó-rendszerről szóló 2006/112/EK irányelv 26. cikke (1) bekezdésének a) pontjától és 168. cikkétől eltérő intézkedések alkalmazásának Lengyelország számára történő engedélyezéséről AZ EURÓPAI UNIÓ TANÁCSA, tekintettel az Európai Unió működéséről szóló szerződésre, tekintettel a közös hozzáadottértékadó-rendszerről szóló, 2006. november 28-i 2006/112/EK tanácsi irányelvre[5] és különösen annak 395. cikke (1) bekezdésére, tekintettel az Európai Bizottság javaslatára, mivel: (1) A Bizottság által 2013. június 18-én iktatott levelében Lengyelország felhatalmazást kért a Bizottságtól, hogy egyes közúti gépjárművekre és az azokhoz kapcsolódó kiadásokra vonatkozóan a 2006/112/EK irányelv azon rendelkezéseitől eltérő különös intézkedéseket vezessen be, amelyek az adóalanyok termékek és szolgáltatások beszerzése után fizetett héa levonására vonatkozó jogát szabályozzák, és amelyek a vállalkozás eszközeinek nem üzleti célra történő felhasználása esetén adóelszámolást írnak elő. (2) A 2006/112/EK irányelv 395. cikke (2) bekezdése második albekezdésének megfelelően a Bizottság 2013. október 10-én kelt levelében tájékoztatta a többi tagállamot Lengyelország kérelméről. A Bizottság 2013. október 14-én kelt levelében értesítette Lengyelországot arról, hogy birtokában van a kérelem elbírálásához szükséges valamennyi információnak. (3) A 2006/112/EK irányelv 168. cikke úgy rendelkezik, hogy az adóalanynak joga van az adóköteles tevékenységéhez felhasznált árukra és szolgáltatásokra kivetett héa levonására. Az irányelv 26. cikke (1) bekezdésének a) pontja héaelszámolást ír elő abban az esetben, ha a vállalkozás vagyonát képező terméket az adóalany saját, illetve alkalmazottai szükségleteinek kielégítésére vagy általában vállalkozásidegen célokra használja fel. (4) A Lengyelország által kért intézkedés a tekintetben tér el az említett rendelkezésektől, hogy korlátozza a nem kizárólag üzleti célra használt egyes közúti gépjárművek vásárlása, bérlete vagy lízingje és az azzal kapcsolatos kiadások esetén a héa levonására vonatkozó jogot, és mentesíti az adóalanyt a korlátozás hatálya alá tartozó járművek magáncélú használatára kivetett héa elszámolásának kötelezettsége alól. (5) Nehéz pontosan meghatározni a gépjárművek nem üzleti célú felhasználását, és még ha lehetséges is, az eljárás gyakran nagy terhekkel jár. A kért intézkedések értelmében a nem kizárólag üzleti célokra használt gépjárművek esetében a levonható héa összegét – néhány kivételtől eltekintve – százalékos átalányban kell megállapítani. A jelenleg rendelkezésre álló információk alapján Lengyelország úgy véli, hogy az 50 % mértékű korlátozás indokolt. Egyúttal a kettős adózás elkerülése érdekében a nem üzleti célú járműhasználat esetében fel kell függeszteni a héaelszámolásra vonatkozó követelményt, ha a gépjármű a szóban forgó korlátozás hatálya alá esik. Ezen intézkedések a héakivetésre vonatkozó eljárás egyszerűsítésének, valamint a pontatlan nyilvántartások miatti és hamis bevallások révén történő adóelkerülés megelőzésének szükségességével indokolhatók. (6) A levonási jognak a különös intézkedés értelmében való korlátozását célszerű alkalmazni az egyes meghatározott közúti gépjárművek beszerzése, Közösségen belüli beszerzése, importja, bérlése vagy lízingje, valamint a gépjárművekhez kapcsolódó kiadások után fizetett héára, ideértve az üzemanyag vásárlását is. (7) Mivel jellegükből és az azokat használó vállalkozások jellegéből adódóan nem üzleti célú használatuk elhanyagolható, egyes gépjárműtípusokat indokolt kizárni a különös intézkedések alkalmazási köréből. Ennek megfelelően a különös intézkedések nem alkalmazandók a több mint kilenc üléses (beleértve a vezetőülést is) vagy 3 500 kg-ot meghaladó megengedett össztömegű járművekre. Ezen túlmenően, a héalevonási jog korlátozása nem alkalmazandó a teljes mértékben az adóalany vállalkozásával kapcsolatos kiadásokra kivetett héára. (8) Mivel a javasolt százalékos mérték az üzleti célú felhasználásra vonatkozó kezdeti megállapításokon alapul, célszerű az eltérést tartalmazó intézkedéseket időben korlátozni annak érdekében, hogy értékelni lehessen hatékonyságukat és a százalékos mérték megfelelőségét. (9) Amennyiben Lengyelország szükségesnek ítéli az eltérő intézkedések időbeli hatályának 2016 utánra történő meghosszabbítását, a meghosszabbítás iránti kérelemmel együtt – legkésőbb 2016. április 1-jéig – olyan jelentést kell benyújtania a Bizottsághoz az intézkedés alkalmazásáról, amely tartalmazza az alkalmazott százalékos korlátozás értékelését is. (10) A Bizottság 2004. október 29-én a 77/388/EGK irányelv (jelenleg 2006/112/EK irányelv) módosításáról szóló tanácsi irányelvre vonatkozó javaslatot[6] fogadott el, amely azon kiadási kategóriák összehangolását tartalmazza, amelyek esetében alkalmazható a levonási jogból való kizárás. A javaslat értelmében a levonási jog alóli kizárás a közúti gépjárművek esetén is alkalmazható. Indokolt úgy rendelkezni, hogy az e határozatban meghatározott eltérő intézkedések az említett módosító irányelv hatálybalépésének időpontjában veszítsék hatályukat, amennyiben ez az időpont korábbra esik, mint az e határozatban megjelölt lejárati időpont. (11) Az eltérés a végső fogyasztás szintjén beszedett adó összegét általában véve elhanyagolható mértékben befolyásolja, és nem lesz negatív hatással az Európai Unió héából származó saját forrásaira, ELFOGADTA EZT A HATÁROZATOT: 1. cikk A 2006/112/EK irányelv 168. cikkétől eltérve Lengyelország felhatalmazást kap arra, hogy 50 %-ra korlátozza a héalevonási jogot a nem kizárólag üzleti célra használt közúti gépjárművek vásárlása, Közösségen belüli beszerzése, importja, bérlése és lízingje, valamint az ilyen járművekkel kapcsolatos kiadások esetében. Az első albekezdésben említett korlátozás nem alkalmazandó a 3 500 kg-ot meghaladó megengedett össztömegű és a vezetőülést is beleértve több mint kilenc üléses gépjárművekre. Az első albekezdésben meghatározott korlátozás nem alkalmazandó a teljes mértékben az adóalany vállalkozásával kapcsolatos kiadásokra kivetett héára. 2. cikk A 2006/112/EK irányelv 26. cikke (1) bekezdésének a) pontjától eltérve Lengyelország felhatalmazást kap arra, hogy ne tekintse ellenérték fejében nyújtott szolgáltatásnak annak a gépjárműnek az adóalany saját, illetve alkalmazottai szükségleteinek kielégítésére, vagy általában vállalkozásidegen célokra történő felhasználását, amelyre az e határozat 1. cikkében említett korlátozás vonatkozik. 3. cikk (1) Ez a határozat az erről szóló értesítés napján lép hatályba. Ezt a határozatot 2014. január 1-jétől kell alkalmazni. E határozat a közúti gépjárművekkel kapcsolatos, a teljes mértékű héalevonásból kizárt kiadásokat meghatározó uniós szabályok hatálybalépésének napján, de legkésőbb 2016. december 31-én hatályát veszti. (2) Az e határozatban említett intézkedések időbeli hatályának meghosszabbítására vonatkozó kérelmet legkésőbb 2016. április 1-jéig kell benyújtani a Bizottsághoz. A kérelemhez mellékelni kell egy jelentést, amely magában foglalja a héa levonására vonatkozó jog tekintetében az e határozatban foglaltak alapján alkalmazott százalékos korlátozás értékelését. 4. cikk E határozat címzettje a Lengyel Köztársaság. Kelt Brüsszelben, -án/-én. a Tanács részéről az elnök [1] A Tanács 2010. szeptember 27-i végrehajtási határozata a közös hozzáadottértékadó-rendszerről szóló 2006/112/EK irányelv 26. cikke (1) bekezdésének a) pontjától és 168. cikkétől eltérő különös intézkedés bevezetésének a Lengyel Köztársaság részére történő engedélyezéséről (HL L 256., 2010.9.30., 24. o.) [2] A Tanács 2012. április 26-i végrehajtási határozata a közös hozzáadottértékadó-rendszerről szóló 2006/112/EK irányelv 26. cikke (1) bekezdésének a) pontjától és 168. cikkétől eltérő intézkedések alkalmazásának Románia számára történő engedélyezéséről (HL L 117., 2012.5.1., 7. o.). [3] A Tanács 2013. április 22-i végrehajtási határozata Lettországnak a közös hozzáadottértékadó-rendszerről szóló 2006/112/EK tanácsi irányelv 26. cikke (1) bekezdésének a) pontjától és 168. és 168a. cikkétől eltérő különös intézkedés bevezetésére történő felhatalmazásáról (HL L 113., 2013.4.25., 11. o.). [4] http://eur-lex.europa.eu/LexUriServ/site/en/com/2004/com2004_0728en01.pdf [5] HL L 347., 2006.12.11., 1. o. [6] COM(2004) 728 végleges (HL C 24., 2005.1.29., 10. o.).